<classify> KATIBU Mkuu Kiongozi, Balozi John Kijazi amewaagiza makatibu wakuu kutumia miundo mipya ya utendaji kazi ambayo imeidhinishwa na Rais John Magufuli, itakayosaidia kuongeza ufanisi na kupunguza gharama kwa serikali.Aidha, amewakumbusha makatibu wakuu, naibu katibu wakuu na makatibu tawala wa mikoa kufanya maamuzi sahihi, kwa wakati na ya kizalendo na kuwa kinyume chake yatakwamisha upatikanaji wa maendeleo kwa wananchi. Balozi Kijazi alitoa maagizo hayo jana jijini hapa wakati akizindua kikao cha siku tatu cha faragha kilichowakutanisha makatibu wakuu, manaibu katibu wakuu na makatibu tawala wa mikoa.Alisema kwa sasa wizara zote isipokuwa, Tawala za Mikoa na Serikali za Mitaa Tamisemi imekamilishiwa muundo mpya wa utekelezaji wa shughuli za wizara. Aliwataka makatibu hao kuhakikisha wanatekeleza muundo huo.Leo hii kila wizara ukiacha Tamisemi, tayari tumeandaa muundo mpya wa jinsi ya kuendesha shughuli zake na hii ni kutokana na maamuzi ya Serikali ya Awamu ya Tano wa kubadilisha miundo ili kuwa na muundo ambao una ufanisi na kuondoa gharama zisizo za lazima kwa serikali, alisema. Aliongeza: Miundo mipya imeidhinishwa na Rais kuanzia Julai mwaka huu na inatakiwa kuanza kutumika.Hivyo nawakumbusha makatibu wakuu, muundo tayari mmeshapewa ni jukumu letu kuhakikisha unatekelezeka, isije ikapita mwaka muundo umekaa kwenye makabati na mkawa mnaendelea na muundo wa zamani kwa sababu uwekezaji mkubwa sana umefanyika kufikia hatua hii. Balozi Kijazi alisema kwa sasa serikali inakamilisha miundo mipya ya utendaji kazi, itakayoongeza ufanisi wa kuwahudumia wananchi kwa taasisi zake zaidi ya 400 na kuwa kabla ya katikati ya mwakani miundo hiyo itakuwa imekamilika.Alisema ya Serikali ya Awamu ya Tano imedhamiria kuhakikisha kuwa serikali na taasisi zake, zinafanya kazi kwa ufanisi na tija na kwa kuzingatia misingi ya sheria, Pia alitumia fursa hiyo kuwakumbusha viongozi hao, kufanya maamuzi sahihi na kwa wakati na kuwa kinyume chake itakwamisha upatikanaji wa maendeleo kwa wananchi.Asilimia 81 ya makatibu wakuu, manaibu katibu wakuu na makatibu tawala wa mikoa wanaohudhuria mkutano huo ni wapya ambapo kati ya 63 waliokuwa kwenye Serikali ya Awamu ya Nne, 15 pekee ndio waliosalia kwenye nafasi zao.  <topic>: KITAIFA 